Un timp par om e trê ponts pe Lazio. L’Udin a Rome al scomence il campionât cul pît sbaliât e soredut al partìs mâl tal prin timp de partide, cuant che la scuadre di Petković no fâs nancje masse fature par imponi il so zûc e il so predomini.
Cun di fat, dopo nancje un cuart di ore la scuadre di balon furlane si cjate za sot di doi goi: Hernanes al segne cuntune biele canonade al 12′ e l’ex Candreva al met dentri un rigôr doi minûts plui tart. La reazion dai blancs e neris e je limitade – la robe miôr e je un tîr di Basta – intant che la Lazio e gjestìs il cjamp e la bale e si rint inmò pericolose des bandis di Kelava, svicinantsi al 3-0 cun Klose.
Dute une altre partide dopo dal interval, ancje se sul imprin dal secont timp e je ancjemò la Lazio a tignî il balin in man, cun Hernanes e Lulic al tîr. Il cambiament al rive dopo passe une desene di minûts, cuant che Muriel, che al à cjapât il puest di Di Natale, al tache a fâur vignî i sgrisui aes acuilis romanis. Al 61′ il sostitût di cjapitani Totò al cjate la strade par meti la bale te puarte di Marchetti. Pal puartîr de Lazio il lavôr al cres cul passâ dai minûts e Zielinski si cjate la ocasion di aur par fâ 2-2, ma no rive a disfrutâle inte maniere miôr e il dut al va a pro de Lazio, che si libere in cualchi maniere de fantasime de sconfite patide une setemane indaûr cuintri de Juve te finâl de Supercoppa taliane.
Divierse la situazion dal Udin, che al è fûr fase vie par dut il prin timp, al palese problemis un pôc dapardut, a tacâ de puarte, e cumò al à di viodi di fâ un meracul in Cechie, cheste joibe che e ven, te Europa League.
E somee une mission impussibile, massime se no rive a cjapâ la iniziative daurman, in viertidure de partide, cemût che al è sucedût a Rome.
Se l’Udin al fos pardabon dome chel dal prin timp di îr, al sarès di ce jessi preocupâts.
fur_Latn fur_Latn fur_Latn fur_Latn fur_Latn fur_Latn